દેસાઈસાહેબ સાયકલ દોરીને ઘેર આવ્યા. વિદ્યાર્થી-વિદ્યાર્થીનીગણ ત્રીજા માળે શિસ્તબધ્ધ ગોઠવાઈને એમની આતુરતાભેર પ્રતીક્ષા કરી રહ્યો હતો. કોણ જાણે કેમ પણ આજે દોડીને પગથિયાં ચડતાં એમનો જીવ ન ચાલ્યો. તરવરાટ અને જુસ્સો ઓસરી ગયાની પ્રતીતિ થઈ. વિદ્યાર્થીઓના ‘હૅપી બર્થ ડે, સર !’ના સામુહિક ગુંજારવને ‘થૅંક યૂ, થૅંક યૂ’ કહી વધાવ્યો. હૃદયપૂર્વક મંગળ આશીર્વચન ઉચ્ચાર્યાં. એમની શુભેચ્છાઓ અને ઉપહારો સસ્મિત સ્વીકાર્યાં. મીઠાઈ-ચૉકલેટનું વિતરણ કર્યું. નાનકડા ઉદ્દબોધનને અંતે એમને કહેવાનું મન થયું : ‘વિદ્યાર્થીઓ ! આવતીકાલથી ટ્યૂશન બંધ !’ પણ જીભ ન ઊપડી. બધાના ઊતરી ગયા પછી હળવે હળવે તેઓ નીચે આવ્યા. ભોજન બાદની વામકુક્ષીમાંય વ્યવધાન સર્જાયું.